Huiseienaar (55) steek inbreker dood | Netwerk24
Deur Jackie Kruger 13 Oktober 2019 15:11
Luidens 'n polisieverklaring het die voorval Vrydag omstreeks 21:00 gebeur toe die man en sy vrou besig was om kos te maak.
Daar was glo 'n gehamer aan hul deur en twee mans het daarop aangedring om ingelaat te word, maar die egpaar het geweier.
Die mans, wat met 'n mes en panga gewapen was, het uiteindelik toegang tot die huis verkry waarna 'n struweling na bewering tussen hulle en die huiseienaar ontstaan het. Die verdagtes het probeer om die man te steek, waarna hy glo 'n mes vir selfverdediging gegryp het.
Volgens die polisie is 'n 19-jarige verdagte noodlottig in die bors gewond. Die slagoffer is as Luthando Ndude, 'n buurman van die egpaar, geïdentifiseer.
Die polisie weet glo wie die tweede verdagte is, maar hy is nog nie in hegtenis geneem nie.
Die polisie sê 'n saak van moord en een van huisbraak word ondersoek.
Die huiseienaar is nie in hegtenis geneem nie. Sodra die ondersoek voltooi is, sal die dossier aan die direktoraat vir openbare vervolging voorgelê word vir 'n besluit of iemand vervolg sal word al dan nie.